"Samarqand" avtoshohbekatida turgan fuqaro elkasidan turtib ketgan "Damas" haydovchisini yuziga bir musht urib, o`ldirib qo`ydi

Samarqandda arzimagan sabab bilan boshlangan janjal o`lim bilan yakunlandi, deya xabar berdi IIV huzuridagi Tergov departamenti. 
Keltirilishicha, 2020 yilning 31 may kunidan 1 iyun kuniga o`tar kechasi soat 23:30 da fuqaro 27 yoshli D.R., Narpay tumani Sarbozor mahallasida joylashgan “Mirbozor” savdo bozorining oldidagi “Samarqand” avtoshohbekatida Navoiy viloyatidan kelayotgan pochtani kutayotgan vaqtida, 47 yoshli Sh.U., o`zining boshqaruvidagi “Damas” rusumli avtomashinasida kelib, fuqaro D.R.,ning o`ng elkasidan turtib o`tadi. Buning natijasida yuzaga kelgan janjalda fuqaro D.R., qo`li bilan haydovchi Sh.U.,ning yuziga bir marotaba urgan vaqtida Sh.U., erdagi toshga yiqilib tan jarohati olgan.
Sh.U., olgan tan jarohatlari bilan Narpay tuman tibbiyot birlashmasiga murojaat qilgan.
Holat bo`yicha Narpay tumani IIB huzuridagi Tergov bo`limi tomonidan D.R.,ga nisbatan O`zbekiston Respublikasi Jinoyat kodeksining 104-moddasi 1-qismi bilan jinoyat ishi qo`zg`atilgan (Qasddan badanga og`ir shikast etkazish).
2020 yilning 02 iyun kuni soat 11:30 da Sh.U., ko`rsatilgan tibbiy muolajalarga qaramay tuman tibbiyot birlashmasida vafot etgan.
Shu sababli jinoyat ishi JKning 104-moddasi 3-qismi “d” bandiga (jabirlanuvchining o`limiga olib kelgan qasddan badanga og`ir shikast etkazish) qayta malakalangan. R.D., gumon qilinuvchi tariqasida jalb qilinib, prosessual tartibda ushlangan. 
Hozirda dastlabki tergov harakatlari davom ettirilmoqda.